Lavatera phoenicea

Lavatera phoenicea er en plante i kattostfamilien som er endemisk for Tenerife i Kanariøyene. 

Den er en opptil 2,5 m høy busk. Bladene er håndflikete med smalere fliker enn hos Lavatera acerifolia. Blomstene sitter tre–fem sammen i bladhjørnene. Kronbladene er lakserosa. Planten viser tilpasning til pollinering av fugler. Kanarigransanger og kalottmeis besøker blomstene hyppigst, men også andre spurvefugler og insekter spiller en rolle.

Lavatera phoenicea er sjelden og finnes bare i Anaga- og Tego-massivene nord på Tenerife. Disse vulkanske massivene er 11–3 millioner år gamle og blant de eldste delene av øya. Her vokser planten i termofilt kratt sammen med mastikstre, Jasminum odoratissimum og Rhamnus crenulata. Av og til forekommer den i overgangen til mer fuktig laurbærskog sammen med Morella faya og trelyng. 

Arten blir av og til skilt ut i ei monotypisk slekt som Navaea phoenicea. Molekylærgenetiske studier viser at den har en basal posisjon som søsterarten til alle andre arter i slektene Malva og Lavatera. Planten er en palaeoendemisme som tilhører en utviklingslinje som har oppstått på fastlandet, men som bare har overlevd på Tenerife.

Litteratur

Eksterne lenker 
 

Kattostfamilien
Kanariøyenes endemiske flora